作者:羅隱
標題:題玄同先生草堂三首
內容:杳杳諸天路，蒼蒼大滌山。景輿留不得，毛節去應閑。相府舊知己，教門新啟關。太平匡濟術，流落在人間。先生訣行日，曾奉數行書。意密尋難會，情深恨有餘。石橋春暖後，句漏藥成初。珍重雲兼鶴，從來不定居。常時憶討論，歷歷事猶存。酒向餘杭盡，雲從大滌昏。往來無道侶，歸去有臺恩。自此玄言絕，長應閉洞門。